Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 035-01/24-04/2

Ur br: 2170-1-35-01-24-1

U Rijeci, 7. listopada 2024.

**plan rada Art-kina u 2025. godini**

**Ravnateljica:**

**Slobodanka Mišković, dipl.soc.**

**O ART-KINU**

Art-kino je javna ustanova čije je područje djelovanja filmska umjetnost i kultura, a osnovano je od strane Grada Rijeke. Glavna se programska djelatnost ustanove odvija u prostorima *Art-kina* i u *Dječjoj kući*, dok je u svrhu dodatnog proširenja prostora za redovne i medijacijske programe u prosincu 2015. godine otvoreno *Mini Art-kino*, a za potrebe održavanja filmskih radionica za mlade i *Art-kino Lab*. Pored toga što je promotor filmske kulture općenito, ustanova ima i vrlo važnu ulogu platforme za razvoj i promociju riječke audiovizualne djelatnosti. Art-kino nije samo mjesto prikazivanja i gledanja filmova, već i rasprave o njima, edukacije, komunikacije i istraživanja umjetnosti pokretnih slika. Ono je, isto tako, posvećeno razvoju novih generacija publike, kao i novim programima i praksama prezentacije i interpretacije filma. Zbog toga je 2016. godine osnovana i *Specijalna filmska knjižnica* Art-kina s brojnom knjižnom, časopisnom i audiovizualnom građom.

 *Dječja kuća*, koja je predstavljala jedan od programskih pravaca Europske prijestolnice kulture, otvorena je u prvom kvartalu 2021. godine, a radi se o novom gradskom prostoru kulture čiji su sadržaji namijenjeni djeci do 12 godina i u kojoj Art-kino održava svoj redovni filmski program za djecu (*Obiteljski program*) te dio filmskog edukativnog programa (*Škola u kinu*). No, kako je *Dječja kuća* namijenjena aktivnom uključivanju djece u kulturne sadržaje grada, odnosno poticanju dječje kreativnosti, u njoj se održavaju i filmske radionice u tehnološki prilagođenim i opremljenim prostorijama.

 Tijekom prethodnih godina rada Ustanova je, zahvaljujući različitim strategijama, razvila prepoznatljivu programsku koncepciju kojom se na više načina obogaćuje filmska ponuda, ali, još važnije, i kultura u gradu Rijeci. Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca, rad kojih obuhvaća: *filmski program*, *rad s djecom i mladima*, *obrazovne i medijacijske programe* te *podršku filmskoj produkciji*. Time se na jednom mjestu objedinilo prikazivačke, distribucijske i edukacijske funkcije te pružila prilika i drugim javnim uslugama potrebnim za ukupan razvoj filmske djelatnosti u Rijeci.

 Art-kino je svoju *programsku koncepciju* temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a *vrijednosti* svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te, naravno, znanju.

 Zbog svega navedenog Art-kino i dalje ostaje jedino mjesto u Rijeci čiji se filmski program, pored redovne distribucije koja se prikazuje repertoarno, sastoji od kombinacije kinotečnog programa te suvremene domaće, regionalne, europske i svjetske, uglavnom nezavisne, produkcije umjetničkog filma putem raznih ciklusa (autorskih, nacionalnih, tematskih…), filmskih premijera i gostovanja različitih festivala (Filmske mutacije, Subversive Film Festival, Animafest, Festival mediteranskog filma Split…). Program obuhvaća igrane, animirane, dokumentarne, eksperimentalne te neprofesijske filmove duže i kraće forme, a nadopunjen je i čestim medijacijskim aktivnostima (predavanja, diskusije, gostovanja filmskih umjetnika, predstavljanje publikacija, izložbe itd.), dok ključnu programsku inovaciju predstavlja povezivanje filma s drugim umjetnostima (film i novi mediji, kino-koncert).

 Raznolikost svog programa Art-kino ostvaruje zahvaljujući brojnim suradnjama, od kojih se posebno ističu one s Hrvatskim filmskim savezom i Hrvatskim državnim arhivom (Hrvatska kinoteka), Animafestom, 25FPS-om, Zagrebačkim i Motovunskim filmskim festivalom, Human Rights Film Festivalom, Kinom Mediteran te Slovenskom i Jugoslovenskom kinotekom. Pored toga, ustanova surađuje, osobito na lokalnoj razini, s brojnim udrugama i ustanovama u kulturi, školama, veleposlanstvima, institutima, fakultetima i pojedincima. Art-kino je, također, član mreže Europa Cinemas, CICAE - Confédération Internationale des Cinémas d’Art et d’Essai, ECFA – European Children's Film Association te Hrvatske mreže neovisnih kinoprikazivača (Kino mreža).

 Kako bismo istaknuli važnost činjenice, odmah ćemo u uvodu spomenuti i projekt izdavanja knjige *Šifra: Rubeša (Sabrani tekstovi Dragana Rubeše pisani za Art-kino)*,jer primarna djelatnost Art-kina nije izdavačka, a koje je isto sprovelo s namjerom odavanja počasti svom dugogodišnjem suradniku Draganu Rubeši i njegovom doprinosu u radu Kina te se ovom knjigom na jednom mjestu htjelo sačuvati vidljivi dio njegova doprinosa koji je 'upisao' u rad Ustanove i time aktivno pratio kronologiju razvoja programske koncepcije Art-kina, zahvaljujući kojoj se ono uspjelo etablirati kao jedna od središnjih gradskih ustanova u kulturi, čiji je rad prepoznat i van granica regije i države.

1. **PLAN FILMSKIH PROGRAMA – PLAN ZA 2025. GODINU**

Filmski program Art-kina od samog početka je jasno profiliran, a podijeljen je na šest dijelova kako bi se u njega uključile, osim prikazivačkih, i komponente kao što su edukacija, medijacija, razvoj publike, inovacija, suradnja, multimedija, promocija… Raznolikost i raznovrsnost programa, koji se bazira na visokim produkcijskim standardima, ostvaruje se ravnopravnim odnosom kako prema suvremenoj domaćoj, europskoj i svjetskoj filmskoj produkciji, tako i naslovima iz bogate riznice svjetskog filma koji se raspoređuju po različitim kinotečnim, autorskim, žanrovskim ili tematskim ciklusima, kao i ciklusima eksperimentalnih i amaterskih filmova, revijama namijenjenima ciljanoj publici, programima koji za cilj imaju promoviranje filmske djelatnosti putem organiziranih premijernih prikazivanja filmova nastalih u lokalnoj i nacionalnoj produkciji, zatim specifičnim edukacijskim programima itd.

U 2025. godini program će se nastaviti s brojnim suradnjama koje uključuju gostovanja raznih festivala, cikluse nacionalnih kinematografija, potom s autorskim ciklusima i posebnim programima te s različitim inovativnim programskim formatima, što ustvari znači da će se nastaviti s razvojem novih ili daljnjim osmišljavanjem starijih programa koje je Art-kino dosad samostalno realiziralo (Kino kustos, Kultno kino, Kino klasik), a koji su se pokazali perspektivnima jer su, uza premijere, upravo oni među najposjećenijima. Razlog je, svakako, taj što ti programi publici pored uobičajenog odlaska u kino nude priliku nadograđivanja filmskog iskustva (putem izmještanja na nove lokacije, osvještavanja ili nuđenja novog *ključa* za gledanje značajnih naslova, povezivanjem filma s drugim umjetnostima itd.).

U 2025. godini Art-kino će zadržati svoju osnovnu programsku koncepciju te će i dalje razvijati raznovrsnu i kontinuiranu ponudu filmova koji su prošli test vremena ili kvalitete s programom za djecu i mlade, a također će biti filmsko središte s odgojnim i obrazovnim programima, mjesto razvoja filmske kulture s usmjerenjem na sve dobne i društvene skupine, kao i živo središte gradskog društvenog života. Onoliko koliko će to biti moguće, Kino će djelovati kao katalizator pozitivnih promjena u zajednici te kao mjesto susreta i dijaloga o aktualnim, dakle bitnim društvenim temama koje će povezivati i angažirati tu istu zajednicu. U ostvarivanju programa ono će i dalje nastaviti uz filmska prikazivanja ugošćavati ugledne domaće i strane filmske umjetnike, teoretičare, sveučilišne profesore i, uopće, intelektualce čija su se sudjelovanja pokazala zanimljivima i poticajnima za našu publiku.

**Autorski i kinotečni ciklusi**

Art-kino je jedino kino u Rijeci i široj okolici koje pruža kontinuiran program filmova od posebnog povijesnog značaja i umjetničke vrijednosti te u kojem se često prikazuju retrospektive posvećene pojedinim autorima, glumcima, žanrovima, temama, filmskim pravcima... Autorski i kinotečni programi nužni su jer se time publici osigurava pristupačnost filmskih naslova koji prikazuju osobine i daju presjek određenih filmskih razdoblja i stilova, kako kroz opuse pojedinih tako i kroz cikluse čitavih grupa autora. Dodatna vrijednost ovih programa su sadržaji i materijali koji publici pružaju priliku da steknu šira znanja o filmskoj umjetnosti jer istaknuti teoretičari filma, filmski kritičari, intelektualci i umjetnici pripremaju uvode u cikluse, kao i popratne programske tekstove i druge materijale.

U 2025. godini Art-kino će nastaviti s prikazivanjem pojedinih redateljskih opusa i ostvarenja te će i dalje raditi na uspostavljanju što bolje komunikacije s mlađom publikom koja ove programe rado posjećuje i koju se nastoji uputiti da filmove gleda kao kreativni poticaj.

 Autorski i kinotečni ciklusi su sljedeći:

*Kultno kino* se na programu Art-kina nalazi od rujna 2016. godine, a sadržaj ovog projekta je prikazivanje važnih filmskih ostvarenja uz uvod filmskog stručnjaka. Naime, prije svake projekcije publiku se u obavijesnom izlaganju upućuje u osobitost filmskih elemenata, uvodi u društveno-kulturni kontekst njegovog nastanka te daju posebne zanimljivosti o režiseru, glumcima, snimanju i sl. Program se pokazao vrlo uspješnim jer svaka projekcija privuče brojnu, generacijski šaroliku publiku, koju, treba istaknuti, većinom čine mladi. Ovogodišnji primjeri: *Vječni sjaj nepobjedivog uma, Leon profesionalac, Oči širom zatvorene, Vrana, Davitelj protiv davitelja, Queimada – otok u plamenu i Biti John Malkovich.*

*Kino klasik* je pak potprogram Kultnog kina, a zamišljen je kao susret gledatelja s filmovima koji su na neki način obilježili njihove živote ili određeno razdoblje života, a važni su i za samu filmsku umjetnost. Ovogodišnji primjer: *Alice u gradovima i Alice više ne stanuje ovdje.*

*Kino kustos* je program koji Art-kino provodi od listopada 2017. godine. Program je namijenjen razvoju filmske kulture kroz uvodna predavanja istaknutih osoba iz raznih područja djelovanja (arhitekti, književnici, glazbenici, profesori, znanstvenici, sportaši...). Sudionici sami odabiru film koji je za njih bio poticajan i prenose publici svoje viđenje njegove važnosti; ovim se putem ističe višedimenzionalnost filmskog stvaralaštva te njegova moć da utječe na razna područja društva. Neki su od dosadašnjih sudionica/ka: Hana Samaržija (*Učiteljica glasovira*), Dean Kotiga (*Američki grafiti* i *Cooley High*), Rajko Grlić (*Bulevar sumraka*), Branko Mijić (*Nosferatu: Fantom noći*), Boris Štok (*Glad*), Nina Violić(*Ljubavna strujanja*).

*Adaptacija. Čitanje filma* je program koji je Art-kino pokrenulo 2021. godines namjerom povezivanja filma i književnosti, čiji je primarni cilj poticanje kako čitanja knjiga i gledanja filmova, tako i razumijevanja tih umjetničkih formi putem uspoređivanja sličnosti i razlika njihovih izražajnih sredstava čemu je, u konačnici, cilj pokušaj stvaranja upućenijeg konzumenta kulturnih sadržaja. Poticaj za njegov nastanak nalazi se u činjenici da književnost predstavlja neiscrpno vrelo za filmsku umjetnost pa su tako brojni filmovi nastali upravo kao adaptacija određenog književnog djela. U radu programa *Adaptacija. Čitanje filma* sudjeluju autori (književnici, scenaristi i redatelji) te moderatori diskusija (književnici, novinari, profesori i kritičari), a za potrebe projekta oformljen je i Čitateljski klub koji je njegov glavni protagonist. Dosadašnji primjeri: *Osam planina*, *Smrt u Veneciji*, *Nema zemlje za starce*…

*Šifra: Rubeša* program je Art-kina novijeg datuma, a o kojemu se već iz naziva može zaključiti kako je posvećen koliko Draganu Rubeši, toliko i filmovima o kojima je pisao (ili je mogao pisati) te redateljima koji su se našli na listi njegovih kritičarskih preokupacija (ili su se na njoj lako mogli naći). S istim se započelo početkom prošle godine, a Art-kino ga povremeno provodi u suradnji s Kino Kinotekom iz Zagreba.

Ciklusi pak posvećeni određenom autoru, redatelju, glumcu, školi ili pojedinom filmskom razdoblju sastoje se od retrospektiva filmova koji se prikazuju putem različitih programskih formata raspoređenih u kraće (recimo, *Nedjelje za braću Coen*, *Željko Senečić, scena i stil*) ili duže vremenske cjeline (*Pasolini 1922-2022*, *Lynch četvrtkom*), a uključeni su u druge kinotečne programe ili se prikazuju samostalno. Cilj im je bolje upoznavanje (prvenstveno mlađeg dijela publike) s djelom odabranog filmskog autora – zbog čega se prije projekcija pojedinih naslova angažiraju filmski stručnjaci kako bi se pojedini opus lakše smjestio u kontekst te sagledao u široj slici svjetskoga filma – kao i pružanje mogućnosti gledanja teže dostupnih filmova na velikom platnu. No, kako bismo što bolje ocrtali estetiku predloženog programa, navest ćemo neke od ostvarenih, kao i kinotečnih ciklusa koji se planiraju održati do kraja ove, 2024. godine:

Prvi ovogodišnji ciklus bio je posvećen nagrađivanom redatelju i scenaristu Lukasu Noli, a prikazani su filmovi: *Nebo sateliti*, *Sami*, *Šuti* i *Escort*..

Sljedeći ciklus bio je *In memoriam: Veljko Bulajić* koji je održan u svibnju, a u sklopu kojeg su prikazani filmovi: *Skopje '63, Uzavreli grad* te *Vlak bez voznog reda*.

Također, u svibnju je započeo ciklus *Werner Herzog: Konkvistador bespotrebnog*, a s njime se nastavilo sve do početka listopada. Retrospektivom su obuhvaćeni sljedeći naslovi: *I patuljci počinju mali*, *Zemlja šutnje i tmine*, *Fata Morgana*, *Aguirre, gnjev Božji*, *Little Dieter Needs to Fly*, *Fitzcarraldo*, *Tajna Kaspara Hausera*, *Srce od stakla* i *Stroszek*.

Povodom dodijele počasnog doktorata Sveučilišta u Rijeci, u drugoj polovici rujna održan je program *Dani Rajka Grlića* posvećen ovom međunarodno priznatom i nagrađivanom redatelju i scenaristu, a prikazani su filmovi: *Samo jednom se ljubi*, *Karaula*, *Kud puklo da puklo*, *Bravo maestro* i *U raljama života* te kratkometražni *Pitka voda i sloboda III*.

Ciklusi s kojima će se pak nastaviti do kraja godine započinju onim nazvanim *Ludius, ludio… Sergej Paradžanov*kojim se obilježava stogodišnjica rođenja ovog redatelja i scenarista. Program počinje 18. listopada diskurzivnim programom i trajat će do studenog, a u sklopu istog bit će prikazani: *Sjenke zaboravljenih predaka*, *Kijevske freske*, *Sajat-Nova*/*Boja nara*, *Legenda o suramskoj tvrđavi* i *Ašik-Kerib*.

Kinotečni program s kojim će se započeti na samom kraju listopada, a trajat će do početka prosinca, posvećen je nedavno preminulom francuskom glumcu i (manje poznato) redatelju Alainu Delonu s filmovima: *U zenitu sunca*, *Pomračenje*, *Samuraj*, *Crveni krug*, *Policajac* i *Gospodin Klein*.

Program pak posvećen Sidneyju Lumetui stogodišnjici njegovog rođenjaodržat će se tijekom studenog, abit će prikazani filmovi: *Pasje popodne*, *TV-mreža* i *Jutro poslije*.

U prosincu se pak priprema ciklus filmova Gene Rowlands, filmske, kazališne i televizijske glumice čiji će rad na filmu ostati umnogome upamćen po suradnji s mužem i redateljem Johnom Cassavetesom, stoga je i izbor filmova posvećen toj suradnji: *Lica*, *Žena pod utjecajem*, *Premijera* i *Glorija*.

Za rođendanski prosinac priprema se i program *Midnight cinema*, a planirani su naslovi : *El Topo* (A, Jodorowsky), *Viva la muerte!* (F. Arrabal) i *Ružičasti flamingosi* (J. Waters).

**U 2025. godini Art-kino planira ostvariti sljedeće programe europskih i svjetskih filmskih autora**:

 Stekavši veliko iskustvo rada na televiziji i spoznavši njezina ograničenja, **Robert** se **Altman** odlučio okušati na filmu. I premda je debitirao još 1955. godine, sve do filma *M\*A\*S\*H* (1970) redatelj nije uspio snimiti zapaženi naslov, no nakon golemog uspjeha ove antiratne komedije uslijedilo je njegovo zasigurno najuspješnije razdoblje, koje se poklapa s pojavom tzv. Novog hollywoodskog filma, kojeg je Altman jedan od glavnih predstavnika. Često radeći u okvirima žanrovske kinematografije, Altman je činio sve kako bi iste subvertirao i učinio prepoznatljivo svojima, uvodeći u njih nove tehničke i nekonvencionalne stilske komponente: npr. ozvučenjem svakog pojedinog glumca, postizao je dijalošku prirodnost, a inzistiranjem na glumačkoj improvizaciji efekt spontanosti i slučajnosti, podrivajući time kanone razumljivosti i linearnosti naracije, dok je inzistiranjem na satiri i ironiji nagrizao ideološke mitove koji se skrivaju iza pojedinog žanra. Vrhunac je ove igre, ujedno i njegove karijere, tzv. ansambl-film *Nashville* (1975) u kojem je uz golemu glumačku postavu (24 lika) i spajanjem dviju reprezentativnih sfera američkog života – politike i zabave – dao uvjerljivi, koliko i kaotični prikaz Amerike tadašnjeg vremena, demistificirajući pritom putem ironije njenu potrebu za spektaklom. Njegova dugotrajna karijera nije prošla bez uspona i padova, ali redatelj je na koncu uspio u svakom desetljeću istoj toj kinematografiji podariti filmove antologijske vrijednosti, stoga će se prigodnim obilježavanjem stogodišnjice njegova rođenja našim gledateljima dati prilika da se u to i sami uvjere, a prije samog početka ciklusa planira se i diskurzivni program. Primjeri filmova koji će se naći u ciklusu: *Kockar i bludnica*, *Privatni detektiv*, *Svi smo mi lopovi*, *Tri žene*, *Igrač*…

 Druga stogodišnjica koja će obilježiti iduću godinu ona je američkog filmskog i televizijskog redatelja i scenarista **Sama Peckinpaha**, još jednog beskompromisnog autora čiju su karijeru obilježili stalni sukobi s producentima, ali, za nas mnogo važnije, i filmovi koji su ušli u kanon svjetske kinematografije. I premda se je okušao u drugim žanrovima, Peckinpah će ostati prvenstveno upamćen kao obnovitelj vesterna – koji se od kraja 50-ih godina našao u velikoj krizi, osobito s pojavom njegovog europskog rivala, *spaghetti*-vesterna – unoseći u klasične obrasce tog žanra s mitskim junakom u središtu naturalističke i modernističke elemente (utjecaj A. Kurosawe i filma *Lov* C. Saure), spoj koji je majstorski otjelotvoren u filmu *Divlja horda* (1969) kojim je stekao status jednog od najutjecajnijih redatelja novoholivudskog perioda, dok je način prikaza dramatičnosti scena nasilja postao njegovim 'zaštitnim' znakom (kratki kadrovi, usporeni snimci, brza smjena totala i bližih planova, zasićena kolor-fotografija, raskošna mizanscena te paralelna montaža nekoliko usporednih radnji, što u konačnici stvara dojam vizualne atraktivnosti), postupak koji će obilato koristiti i drugi autori. Primjeri filmova: *Pucnji poslijepodne*, *Pat Garret i Billy The Kid*, *Psi od slame*, *Šampion rodea* i *Donesite mi glavu Alfreda Garsije*.

 Redatelj i scenarist **Ettore Scola** u talijanskoj će kinematografiji ostati upamćen po brojnim komedijama (predstavnik tzv. *commedia all’italiana*), no međunarodno priznanje ovaj je autor ostvario filmovima kojima se odmaknuo od tog žanra ili ga je nadopunio elementima poput melodrame (*Toliko smo se voljeli*) ili groteske (*Ružni, prljavi, zli*), kojima je progovorio o raznim aspektima talijanskog društva, bilo u formi kronike ili kritike, što je karakteristika i njegove sljedeće faze kojom dominiraju drame. U tim filmovima redatelj produbljuje svoj interes za likove ljudi s ruba ili bačenih na njega, što je podcrtano i pažljivijim psihološkim nijansiranjem istih. U ovom je razdoblju uostalom nastao i redateljev najpoznatiji film *Jedan izuzetan dan*. I premda nije snimao filmove tzv. političkog filma (gotovo pa dominantnog pravca talijanske kinematografije 60-ih i 70-ih godina), socijalna kritičnost bila je jedna od Scolinih odlika, no ona je u rukama ovog autora poprimala začudne, pa i metafilmske oblike, čime je i film dobio priliku biti društveni komentator. Ciklus redatelju bit će koliko posveta njegovu radu, toliko i čitavoj plejadi glumaca/ica s kojima je surađivao, a njih je nemali broj.

 **Radua Judea** također ne treba posebno predstavljati jer su njegovi filmovi, srećom, prisutni u hrvatskoj kino-distribuciji i jer je najprisutniji rumunjski redatelj, kako na europskoj tako i svjetskoj filmskoj sceni. Pa ipak… Afirmiravši se nekako po strani od *rumunjskog novog vala*, Jude je od samog početka pokazivao sklonosti stilskoj i žanrovskoj zaigranosti i raznolikosti, kao i hibridnim formama, što je zadnjih godina pokazao svojim dokumentarno-eksperimentalnim i igrano-dokumentarnim filmovima (*Mrtva nacija*, *Ne zanima me ako u povijesti ostanemo zapisani kao barbari*…), a što ga u formalnom smislu izdvaja od ostatka novije generacije rumunjskih redatelja. Prolifičan autor, redovito prisutan i nagrađivan na festivalima A kategorije, Jude je autor mnogih provokativnih, ili bolje rečeno, angažiranih filmova koji, ne bez razloga i crnog humora, iznevjeravaju gledateljeva očekivanja, izvlačeći ga iz njegove komfor-zone i stavljajući pred istog neugodna pitanja kojim redatelj podriva unaprijed zadane stavove svojim intrigantnim temama kojima nastoji propitivati odnose prošlosti i sadašnjosti, fakcije i fikcije, kao i valjanosti povijesne memorije određene zajednice, u ovom slučaju vlastite zemlje, koristeći se ne baš slavnim epizodama iz njezine prošlosti kao referentnim točkama. S užefilmske pak strane, ovaj autor je zanimljiv jer njegovi filmovi često daju uvid u sam proces snimanja, kao i daljnju sudbinu snimljenog materijala, uvodeći tako u odnos gledatelj-film i etičku dimenziju koja proširuje čin gledanja do granice sudioništva. Zbog svega navedenog, u sljedećoj se godini planira ciklus Judeovih filmova, čime se filmski program Art-kina nastavlja otvarati i mlađim europskim autorima čiji rad znalački provocira pažnju filmske javnosti.

 **Filmske trilogije** kinotečni je ciklus kojim se, naravno, u fokus želi staviti pojedini redatelj i njegova tematska preokupacija koja ga je navela da posegne za umjetničkom formom čiji tragovi sežu još u antičko doba i bili su vezani uz formu tragedije, te se ovaj pojam do pojave filma vezivao uz književnost, odnosno dramu i roman. Danas je ova forma prisutnija u žanrovima horora i *fantasyja* te franšizama o superjunacima, no filmska je umjetnost ispunjena dostatnim brojem primjera čija umjetnička vrijednost nadmašuje onu striktno zabavljačku i vrijedna je gledateljeve pažnje. No kako se ovim programom cilja i na mlađu publiku, na listi se mogu naći i primjeri poput *Zombi trilogije* (George A. Romero) ili *Trilogije osvete* (Park Chan-wook). Ostali primjeri: *Trilogija o Apuu* (Satyajit Ray), *Ljudsko stanje* (Masaki Kobayashi), *Koker trilogija* (Abbas Kiarostami), *Zlatna srca* (Lars von Trier), *Before trilogija* (Richard Linklater)…

 **Indie film** je pojam kojim se u SAD-u označava kinematografija nastala izvan Hollywooda, odnosno izvan sistema kojim upravljaju veliki filmski studiji, i svoju povijest bilježi gotovo od samih početaka te kinematografije, premda do pravog procvata dolazi tijekom 40-ih i 50-ih godina, da bi 60-ih postala sastavnim dijelom *underground* scene, manjim dijelom i nowoholliwoodskog filma, da bi sredinom 80-ih s pojavom Sundance Festivala nezavisni filmaši dobili platformu s koje su mogli svoje filmove plasirati na mnogo šire tržište i time privući pažnju brojnije publike. Ono što karakterizira ove filmove njihova je inventivnost i inovativnost kojom se mainstream kinematografija obilato hranila i hrani, no ono što je nama važnije jest mlađoj publici – na koju ovaj program prvenstveno cilja – omogućiti da na velikom platnu pogledaju filmove koji su svojevremeno subvertirali granice filmskog izražavanja ili su se bavili temama od kojih je filmska industrija zazirala, odnosno one filmove koje su autori snimili onako kako su ih i htjeli snimiti. Program će se fokusirati na filmove nastale od 80-ih pa do 00-ih godina, a neki od primjera jesu: *Repo Man* (A. Cox), *Čudnije od raja* (J. Jarmusch), *Moj privatni Idaho* (G. van Sant), *Psi iz rezervoara* (Q. Tarantino), *Pi* (D. Aronofsky), *Američki psiho* (M. Harron), *Memento* (Ch. Nolan)…

 Također, u predstojećoj godini u planu je razvoj programa **Tematskih ciklusa**. Naime, u želji da dio svog repertoara približimo i učinimo atraktivnijim široj publici, a pritom zadržimo fokus na nezavisnom i umjetnički vrijednom filmu, u nadolazećoj sezoni započet ćemo s organizacijom spomenutih ciklusa čija su okosnica teme od većeg društvenog interesa poput glazbe, sporta, mode, ljudskih prava i slično, a u sklopu kojih će se prikazivati zapaženi i vrijedni igrani i dokumentarni filmovi koji se bave specifičnom temom. Prednost ove vrste ciklusa, u odnosu na one postojeće, u čijem je središtu određeni filmski umjetnik, filmski pravac ili određena nacionalna kinematografija, počiva na činjenici da je sama tema poticaj za dolazak u kino posjetiteljima koji nisu stalna kino publika, a kroz pažljivo kuriran program, u kojem je naglasak na umjetnički vrijednim filmovima, zadovoljava se znatiželja posjetitelja te potencijalno razvijaju njihovi interesi za nezavisnu i rjeđe prikazivanu filmsku baštinu, u domeni teme koja ih zanima. Također, fokus na određenu temu od šire društvene javnosti otvara mogućnost za suradnje s lokalnim udrugama, inicijativama i drugim skupinama građana koji se bave tom temom kao i bolju medijsku pokrivenost, u suradnji s medijima koji su specijalizirani za određene domene (sport, glazbu, modu i slično). Pojedinačni ciklus sadržavao bi između četiri i šest probranih naslova, uz mogućnost organizacije okruglog stola povodom otvorenja, a kao primjere možemo navesti: ciklus filmova posvećen elektroničkoj glazbi, uz filmove poput *Human Traffic* (1999.), Groove (2000.), *24 Hour Party People*(2002.),*Berlin Calling* (2008.), *Eden* (2014.); ciklus filmova posvećen nogometu, uz naslove poput *The Football Factory* (2004.), *Diamantino* (2018.), *Offside* (2006.), *Looking for Eric* (2009.), *Bend It Like Beckham* (2002); ciklus filmova o planinarenju i alpinizmu, uz naslove poput: *Touching the Void* (2003), The Alpinist (2021), North Face (2008.), Meru (2015.), Free Solo (2018.) te druge (moda, LGBTQIA+, rock glazba…).

**Premijere hrvatskih filmova**

Art-kinoje, pored Zagreba, često jedino mjesto u Hrvatskoj koje promovira hrvatski film, stoga je važan segment njegovog djelovanja održavanje premijera filmova domaćih autora, kao i onih autora u čijim su projektima sudjelovali i hrvatski producenti (tzv. većinske ili manjinske koprodukcije). Povodom tih prikazivanja u Art-kino dolaze filmski djelatnici – redatelji, glumci, producenti... – kako bi publika s njima mogla razgovarati te dobiti što bolji uvid u proces nastajanja i razvijanja filma, a svakako je pritom važno napomenuti kako je to jedan odprograma koje riječka publika redovito posjećuje u velikom broju. Premijerna prikazivanja od iznimnog su značaja za Art-kino i njegovu publiku, ali isto tako i za nacionalnu kinematografiju. U dosadašnjem razdoblju održane su ili će se održati sljedeće premijere filmova: *Slatka Simona (*Igor Mirković*), Pamtim samo sretne dane (*Nevio Marasović*), Srebrne (*Barbara Babačić*), Zbudi me (*Marko Šantić*), Tijelo (*Petra Seliškar*)*, *Šume, šume (*Renata Poljak*), Svemu dođe kraj (*Rajko Grlić*)*, *Čovjek koji nije mogao šutjeti (*Nebojša Slijepčević*)*, *Dražen* (Danilo Šerbedžija), *Naša djeca* (S. Kolbas), *Proslava* (B. Anković*)* itd.

**Poticanje lokalnih produkcija**

Vrlo važan segment djelovanja Art-kina jest i sudjelovanje u poticanju i vidljivosti lokalnih produkcija i prikazivanja njihovih filmova pa se u njemu redovito održavaju premijere filmova riječkih autora, filmova o Rijeci, kao i filmova snimanih u Rijeci. Također, filmovi koji su ostvarili financijsku potporu posredstvom *Programa javnih potreba u kulturi grada Rijeke* te *Sporazumom o suradnji* Grada Rijeke i Hrvatskog audiovizualnog centra (koji je potpisan još 2009. godine) svoju premijeru imaju upravo u Art-kinu. Cilj ovih potpora je, jamačno, jačanje filmskog stvaralaštva kako o Rijeci, tako i u njoj. Drugim riječima, pružajući podršku riječkoj filmskoj produkciji kroz osiguranje dovoljnog prikazivačkog prostora i promociju filmova, Kino doprinosi njezinom jačanju i uključivanju filmskih djelatnika u nacionalne i međunarodne okvire filmske industrije. Na taj način Art-kino je doista postalo čvorište razvoja filmske djelatnosti u Rijeci i regiji. Ovogodišnji primjeri: *Obalno šetalište (*Silvio Mirošničenko*)* i *Galeb (*David Lušičić*)*.

Isto tako, Art-kino će nastaviti praksu održavanja premijernih prikazivanja filmova uz komplementarne sadržaje poput koncerata glazbenih skupina koje su sudjelovale u nastajanju filma. Ova se praksa pokazala kao izvrstan način za širenje kruga publike i povećanje vidljivosti pojedinih filmskih naslova. Ovogodišnji primjer: *Birtija* (L.H.D.).

**Ciklusi nacionalnih kinematografija**

Ciklusi nacionalnih kinematografija važan su dio programa jer publika Art-kina ima priliku vidjeti brojne filmove velikih i važnih kinematografija, a nerijetko je to i jedina prilika riječkim gledateljima da te naslove pogledaju u kinu jer isti najčešće ne ulaze u redovnu hrvatsku distribuciju. U sljedećoj godini planira se s daljnjim razvojem ovih ciklusa koji filmofilima pružaju uvid u raznolikost svjetskog filmskog stvaralaštva.

 U 2025. godini planiramo dalje razvijati programe koji publici pružaju uvid u raznolikost svjetskog filmskog stvaralaštva, ovisno o njihovoj kvaliteti, poput *Tjedna suvremenog korejskog filma* (Veleposlanstvo Republike Koreje u Republici Hrvatskoj), *Ciklusa češkog filma* (Veleposlanstvo Republike Češke u Zagrebu) ili *Berlinale speciala* (Goethe-Institut Kroatien).

**Filmski festivali**

U Art-kinu se od samog početka, dakle već više od deset godina prikazuju izbori iz programa Filmskih mutacija, Animafesta, Festivala mediteranskog filma Split, 25 FPS – festivala eksperimentalnog filma i videa, Human Rights Film Festivala, Subversive Film Festivala i drugih značajnih hrvatskih filmskih festivala.

Pored toga, Art-kino je domaćin trima riječkim festivalima, što za cilj ima dodatno osnaživanje lokalne filmske djelatnosti. Festival *STIFF – Međunarodni festival studentskog filma* prvi je hrvatski međunarodni festival koji prikazuje isključivo studentske filmske i video radove, a nastao je u produkciji Studentskog kulturnog centra Sveučilišta u Rijeci ([SKC](http://www.skc.uniri.hr/)) te je organiziran u suradnji s udrugom Filmaktiv; cilj mu je predstaviti studentima i lokalnoj publici najbolje od svjetske studentske filmske produkcije. Pored *STIFF-*a, Art-kino programsku, tehničku i organizacijsku podršku osigurava i *History Film Festivalu*, riječkom filmskom festivalu međunarodnog karaktera koji prikazuje i vrednuje isključivo povijesni dokumentarni film nastao u okviru nezavisnih produkcija i produkcija TV-kompanija. *Impulse Festival*, koji pak organizira udruga Distune, glazbeno-filmski je događaj koji se provodi na više gradskih lokacija, pa je tako i Art-kino partner s kojim udruga ostvaruje višegodišnju suradnju, a u njemu se održava filmski dio festivala koji je posvećen žanru glazbenog filma.

Od 2009. godine Art-kino ugošćava *Manhattan Short Film Festival*, festival kratkometražnih filmova koji se paralelno održava na brojnim lokacijama diljem svijeta, a na kojem publika ima priliku glasati za najbolji film i glumce. Od 2018. godine filmovi koji su odabrani od festivalskog žirija ulaze u utrku za nagradu Oscar.

Neki od filmova s filmskih festivala ne ulaze u redovnu distribuciju te je ovo jedina prilika riječkoj publici da pogledaju suvremene filmske naslove, što znatno doprinosi decentralizaciji kulturne ponude u Hrvatskoj. Pri izboru filmova vodi se računa o kvaliteti i ekskluzivnosti filmskih naslova.

**Posebni programi**

Ovaj dio programa dogovara se u suradnji s ostalim kulturnim ustanovama ili organizacijama iz Rijeke, Hrvatske, regije ili Europe i spada u kategoriju multimedijalnih projekata, čime Art-kino pruža mogućnost konceptualnim i inim umjetnicima za predstavljanjem svoga rada riječkoj publici, kao i podršku udrugama, muzejima, kazalištima u planiranju vlastitih projekata za čiju kvalitetnu realizaciju ne posjeduju organizacijske, prostorne, tehničke i/ili ljudske resurse. U 2025. godini planira se daljnji nastavak suradnji.

1. **PLAN PROGRAMA ZA DJECU I MLADE**

 Planirani program ***Škole u kinu*** za 2025. godinu nastavlja razvijati i unaprijeđivati aktivnosti koje provodimo kontinuirano od 2009. godine. Program za 2025. nastavlja se provoditi kroz pomno odabrane filmske naslove **za tri dobne skupine**: za djecu predškolskog uzrasta, za djecu osnovnoškolskog uzrasta te za srednjoškolce. Cilj programa kroz sve godine njegova održavanja ostaje nepromijenjen: upoznati djecu i mlade s kvalitetnim i vrijednim filmom, ali i kinom kao centralnim mjestom gledanja filmskih sadržaja te na taj način razvijati filmsku pismenost kod djece i mladih. Naime, suvremeni način života koji je prožet sve naprednijom tehnologijom, promijenio je i pristup djece i mladih filmu, kao i načine konzumiranja filmskih sadržaja; suvremene generacije odrastaju u svakodnevici koja je nezamisliva bez ekrana, te njeguju naviku gledanja filmova upravo na tim u svakom trenutku dostupnim opcijama, a manje u kinima. Kratki, zanimljivi, zabavni, raznoliki i brzo izmjenjivi formati koji se konzumiraju putem mobilnih ekrana, još su jedan izazov za dugometražne filmove u kinodvoranama. Još jedan u nizu takvih i sličnih izazova učestali su ulasci sve različitijih VOD platformi na hrvatsko tržište.

 Upravo iz tog razloga, Art-kino ustraje na provođenju svog obrazovnog programa *Škola u kinu* isključivo u svojim kinodvoranama, ne bi li se djecu i mlade podsjetilo, ali i upoznalo s ključnim i jedinim prostorom u kojem se filmska umjetnost treba i može ispravno predstaviti. **Program *Škole u kinu* ima za cilj razvoj filmske kulture i pismenosti** kod djece i mladih na način da kod istih razvijamo sposobnost gledanja filma (razina recepcije filmskih sadržaja) te analize i kritičkog vrednovanja istog (razina edukacije o filmu kao zasebnom mediju) kao i selektivnosti i angažiranosti u izboru filmova.

 Art-kino nastavlja **razvijati filmsku pismenost i kulturu** kod djece i mladih što predstavlja i predstavljati će jednu od ključnih programskih i strateških odrednica u predstojećem razdoblju. Naime, edukacija djece s ciljem razvoja filmske pismenosti, u smislu poticanja sposobnosti recepcije, analize i kritičkog vrednovanja filmskih sadržaja, nužnost je u suvremenom društvenom i tehnološkom okruženju. Upravo su djeca i mladi ključ našeg budućeg razvoja i neophodno je konstantno poticati njihovu intelektualnu i kulturnu znatiželju te u formativnim godinama razvijati ljubav prema filmu, filmskoj kulturi, kao i kulturi općenito. Namjera nam je kreirati programe koji će razumjeti njihove interese, ukus i gledateljske navike te na njima blizak i zanimljiv način kreirati poticaje ka istraživanju prošlosti, sadašnjosti i budućnosti filmske umjetnosti. Audiovizualni sadržaji omniprisutni su u životima djece od najranije dobi, stoga ona pokazuju iznimnu sklonost tom obliku izražavanja. Upravo je iz tog razloga potrebno omogućiti alate pomoću kojih će moći **kontekstualizirati** ono što gledaju, kao i steći **kritičke vještine** kako bi se snašli u eksploziji audiovizualnih zapisa koje ih svakodnevno okružuju. Dodatno, želimo ih poticati ne samo da razumiju, već da vole, ali i stvaraju filmove. Naš je cilj razvijati buduću publiku, ali i šire od toga: želimo razvijati strast za film i kulturu te poticati kreativne potencijale djece i mladih. Želimo stvarati mjesto koje će inspirirati nove generacije zaljubljenika u film, kao i mlade filmske stvaratelje. U ovom ćemo se nastojanju povezivati sa širokim krugom suradnika, što u prvom redu uključuje obrazovne radnike i institucije jer vjerujemo da je kvalitetna edukacija u kulturi moguća isključivo u suradnji obrazovnog i kulturnog sektora; ali i kroz zajednički rad s udrugama, filmskih umjetnicima i profesionalcima.

 Filmski katalog *Škole u kinu* za 2025. godinu uključuje više od 60 filmskih naslova sa širokom zastupljenošću različitih filmskih rodova i vrsta, te je kao takav jedinstveni „priručnik“ kvalitetnih recentnih i klasičnih filmskih naslova - kako učenicima, tako i njihovim učiteljima, profesorima i drugim školskim suradnicima koji djecu dovode na filmske projekcije. Dodatno, naš katalog kroz godinu obogaćujemo prikladnim naslovima posvećenima značajnim događajima i datumima.

 Program se u 2025. godini nastavlja odvijati na tri razine i to:

1. **Program za dječje vrtiće**

 Filmski program za vrtićki uzrast djeluje kao svojevrsni uvod programa *Škole u kinu* za osnovnoškolsku razinu, odnosno vid upoznavanja djece predškolskog uzrasta s **filmom i kinom**. Uzimajući u obzir uzrast vrtićke djece, filmski program sastavljen je na način da se bazira na jednom filmskom rodu - **animiranom filmu.** Riječ je o filmskom rodu koji djeca navedene dobi najprije upoznaju, koji im je intuitivan, te zbog jednostavne naracije i fabule, najbliži i najlakši na razini recepcije za shvaćanje i praćenje. Kod izbora filmova za djecu toga uzrasta, Art-kino vodi računa o nizu čimbenika. Prvi je svakako dob, pa su filmovi u ovom programu svojim trajanjem prilagođeni kako manjoj djeci (programi slaganih blokova kratkometražnih animiranih filmova ukupnog trajanja od približno 30 min) ali i predškolarcima (dugometražni animirani filmovi jednostavne fabule). Nadalje, pri izboru filmova vodimo računa da je redom riječ o filmovima s pozitivnim sadržajem i porukom, filmovima koji potiču imaginaciju, maštu i prosocijalno ponašanje (razvoj empatije, zajedništva, altruizma). Konačno, filmski naslovi moraju imati jasnu, poticajnu pouku koja djeca mogu razumjeti i s istom se poistovjetiti. U pogledu naslova koji će se prikazivati u ovom programu, to su poglavito kratkometražni animirani filmovi složeni u filmske blokove - autorski blokovi animiranih filmova domaćih autora, primjerice dva animirana bloka odabranih filmova *Igubuka* studija, zatim blokovi animiranih filmova *Zagreb Filma* koji kombiniraju različite animacijske tehnike, ali i klasične domaće animirane filmove sa suvremenima. Nadalje, tu su filmovi iz serijala *Profesora Baltazara,* te dugometražni animirani film *Nevjerojatna priča o divovskoj kruški*, kao i blok kratkometražnih filmova *Animanimals* njemačke redateljice Julie Ocker. Tijekom 2025. godine planiramo održati okvirno 30 projekcija za predškolske ustanove.

1. **Program *Škole u kinu* za osnovne škole**

 Program za osnovne škole sastavljen je imajući u vidu **mogućnost uključivanja filma** **u redovnu nastavu hrvatskog jezika kao i drugih predmeta**. To znači da se pri odabiru filmskih naslova pridaje posebna pažnja povezanosti filmskog roda, teme, vrste i ostalih elemenata filma s određenim nastavnim predmetima i njihovim čimbenicima. Pritom valja napomenuti, da je kurikulum za hrvatski jezik koji je donesen 2019. godine i koji se u međuvremenu postupno uvodio u osnovne škole u manjoj mjeri i manje detaljno posvećen medijskoj kulturi i filmu, što predstavlja dodatni izazov za našu ustanovu u pogledu konceptualizacije i provedbe ovog programa. Bez obzira na postojanje kurikuluma koji u sklopu *Kulture i medija* predviđa i sadržaje vezane za film, dosadašnje je iskustvo pokazalo da uvrštavanje filma u nastavu osnovnih škola - bilo u sklopu nastave hrvatskog jezika ili drugih predmeta, ponajviše ovisi o zainteresiranosti pojedinih nastavnika za film te individualno prepoznavanje odgojno-obrazovnog potencijala koji film ima. Stoga su **kriteriji za selekciju filmova** koji se prikazuju u sklopu *Škole u kinu* sljedeći: zastupljenost svih filmskih rodova, davanje prednosti domaćoj i europskoj produkciji za djecu i mlade, zastupljenost tzv. „ dječjih filmskih klasika“ te promocija kvalitetnog i vrijednog filma, ponajprije onog domaćeg i europskog. Također, pri kreiranju filmskog kataloga povodimo se idejom selekcije filmova koji prvenstveno djecu obrazuju, na različitim razinama osvještavaju o raznim temama, te nose vrijedne poruke.

 Program koji predlažemo za 2025. godinu nastavak je koncepcije programa *Škole u kinu* koja uključuje povezivanja tema koje se odnose na film prema novom ili starom kurikulumu, sa samim programom koji se provodi u kinu. Prije samih projekcija filmova učenicima se daje kratak uvod u kojem se prezentira odabrana nastavna tema kao i film/filmovi koji se prikazuju u sklopu programa. U nastavku dajemo prikaz okvirne strukture programa *Škole u kinu* za osnovne škole:

**1. – 2. razred** - **teme**: animirani film, crtani film, filmska priča, slijed događaja u filmu – prikazuju se poglavito animirani filmovi (kratkometražni, srednjemetražni ili dugometražni) jednostavne i linearne fabule kao primjerice animirane adaptacije najpopularnijih hrvatskih bajki (*Šuma Striborova*, *Kako je Potjeh tražio istinu*) ili recentna animirana europska produkcija *Patke selice*, *Vrapčić Richard 2*,..)

**2. - 3. razred** - **teme**: filmska priča, slijed događaja u filmu, lik u filmu, film za djecu – prikazuju se filmovi linearne fabule kako bi djeca lakše pratila slijed događaja u filmu, te primjeri europske produkcije animiranih i igranih filmova za djecu (npr. *Priča o leptiru, Wonka*,..)

**3.- 4. razred** - **teme**: film za djecu, glumac, usporedba knjige i filma - prikazuju se tzv. dječji filmski klasici ili domaći filmovi za djecu primjeren djeci nižih razreda osnovne škole kao i filmske adaptacije lektirnih naslova. Radi se o filmovima *Toni, Sara i magično svjetlo,* *Uzbuna na Zelenom vrhu*, *Nina i ježeva tajna*, *Nikica: kako je sve počelo*,…)

**4. – 5. razred** - **teme**: usporedba knjige i filma, filmski rodovi – prikazuju se filmovi koji su primjer kvalitetne ekranizacije lektirnih naslova ali i recentne i klasične filmske produkcije za djecu i predadolescente (npr. *Vuk samotnjak, Vlak u snijegu, Priča o igračkama,..)*

**5. – 6. razred** - **teme**: filmski rodovi, igrani i dokumentarni film, filmska izražajna sredstva – prikazuju se filmovi koji su primjer kvalitetne svjetske i europske filmske produkcije za predadolescente (npr. *Moj život kao Lotta, Zemlja: jedan čudesan dan, Robotovi snovi*)…

**6. – 8. razred** - **teme**: filmska izražajna sredstva, igrani film, poveznica knjige i filma, scenarij - prikazuju se filmovi koji su primjer kvalitetne svjetske, europske i domaće filmske produkcije za adolescente (npr. *Pinokio, Breza, Robotovi snovi,..*)

**8. razred** - **teme**: igrani film zrelije i kompleksnije tematike– prikazuju se filmovi primjereni dobu gledatelja i tematike koja je tom dobu razumljiva i zanimljiva, s naglaskom na recentnu europsku dokumentarnu i igranu produkciju (npr. *Buntovnica, Životinja,..)*

 Tijekom 2025. planira se održati okvirno 50 projekcija za osnovne škole.

1. **Filmski program *Škole u kinu*  za srednje škole**

 Orijentiranost na uklapanje pojedinih filmova u nastavu različitih predmeta misao je vodilja kod kreiranja filmskog programa za srednje škole, i to onih filmova koji sadržajem i temama koreliraju s temama tog specifičnog predmeta. Također, u novim se kurikulumima za nastavni predmet Hrvatskog jezika, kako za gimnazije tako i za srednje strukovne škole, film odnosno audiovizualni izvori spominju kao jedan od ponuđenih sadržaja za postizanje odgojno-obrazovnih ishoda iz predmetnog područja Kultura i mediji. Stoga je u srednjoškolskom obrazovanju film prvenstveno tretiran kao jedan od alata u ovladavanju nastavnih sadržaja (tj. film kao nastavno sredstvo), a manje kao samostalni nastavni sadržaj (što isključuje škole u kojima je predviđena nastava i s područja filma ili srodnih područja). Kako se kod srednjoškolskog uzrasta presumira da su učenici prethodno, tijekom osnovnoškolskog obrazovanja, stekli nužne kompetencije za kritičko gledanje filmova te da su savladali osnovne pojmove filmskog jezika (filmska izražajna sredstva, filmske konvencije, tehnike i drugi elemenati), program za srednje škole fokusira se upravo na mogućnosti korelacije sadržaja filmova s nastavom iz pojedinih predmeta ali svakako i mogućnost obrade filma kao samostalnog nastavnog sadržaja. Dodatno, program *Škole u kinu* za srednje škole predstavlja i svojevrsni **kanal za prezentaciju vrijednih klasičnih, ali i vrijednih filmskih naslova** **recentnije produkcije**,kao vid razvoja buduće publike Art-kina. Predmetni program ima nekoliko specifičnih ciljeva, od podizanja razine filmske pismenosti kod mladih u smislu **razvoja sposobnosti kritičkog vrednovanja i analize filmova, stvaranje i poticanje senzibiliteta pri izboru filmskih naslova, razvoj publike našeg kina** ali i **promicanje pozitivnih društvenih vrijednosti** kao što su društvena inkluzija, ravnopravnost, solidarnost, demokracija i poštivanje različitosti. Programom *Škole u kinu* želi se kod mladih skrenuti posebnu pažnju na domaću i europsku filmsku produkciju kao protutežu pretežito američkoj *major* filmskoj produkciji koju najčešće gledaju. U tom pogledu, program Škole u kinu uvelike pridonosi i razvoju selektivnosti mladih pri izboru filmova, odnosno izbjegavanju nekritičnog i neselektivnog pristupanja biranju i gledanju filmova, te stvaranju pozitivnih afiniteta prema kvalitetnom filmu.

 **Kriteriji za selekciju filmova** koji se prikazuju u sklopu *Škole u kinu* za srednje školesu jednaki kao i prethodnih godina. To prije svega znači zastupljenost svih filmskih rodova (igrani, dokumentarni i animirani filmovi), pružanje prednosti europskoj recentnijoj filmskoj produkciji, zastupljenost filmskih klasika kao i općenito promocija kvalitetnog i vrijednog filma - imajući na umu korelaciju senzibilitet i interese srednjoškolaca i filmova koje prikazujemo u programu.

 Primjeri naslova koji će biti prikazani u 2025. godini su:

* **Igrani filmovi recentnije hrvatske i europske produkcije***:* *Belfast, Zalagaonica, Čuvari formule, 20.000 vrsta pčela, Divlje jagode, Zona interesa, Neobični sako, Glembajevi, Kradljivci bicikla, Majstori od zanata,..*
* **Igrani filmovi recentnije ne-europske produkcije***: Robotovi snovi, Matrix, Savršeni dani, Dječak i čaplja, Djevojke s Beverly Hillsa, Brooklyn…*
* **Dokumentarni filmovi***: Snajka, Zalagaonica*
* **Baštinski filmovi***: Glembajevi, Imam dvije mame i dva tate…*

Pored unaprijed utvrđenog programa *Škole u kinu*  koji se školama šalje početkom školske godine, program se tijekom godine povremeno nadopunjuje kvalitetnim tekućim kino naslovima te prigodnim naslovima povezanim uz obilježavanje obljetnica/svjetskih dana vezanih za određene teme i/ili problematike.

 U 2025. godini planira se održati okvirno 30 projekcija za srednje škole.

1. **DODATNA IZ FILMA: Program radionica za djecu i mlade u Dječjoj kući i Art-kinu tijekom školske godine 2025./2026.**

 Pored prikazivačkih programa Art-kina u Dječjoj kući, u narednoj godini nastavljamo i s aktivnostima poticanja audiovizualnog stvaralaštva jer je stjecanje praktičnog znanja o snimanju audiovizualnih djela najviši stupanj filmske pismenosti koji djeca mogu doseći.

 Od osnutka Dječje kuće, Art-kino je intenziviralo radioničke programe koji se temelje na cjelogodišnjem kvalitetnom praktičnom radu s djecom u području filma, s intenzivnijim programima u razdoblju školskih praznika, kada su učenici vremenski rasterećeniji od školskih obaveza pa mogu pohađati programe i u jutarnjim i popodnevnim terminima. Trogodišnje iskustvo rada u Dječjoj kući, s obzirom na prostorne uvjete i vrlo dinamičnu atmosferu s mnogo senzornih podražaja, pokazalo je da su najuspješniji i najsmisleniji edukacijski programi oni koji okupljaju malu skupinu djece u kraćem intenzivnom dnevnom terminu, ali kroz više dana.

**Kamera? Ton?... Kritika!**

 U današnjem digitalnom svijetu, djeca i mladi su više nego ikada okruženi vizualnim medijima, počevši od reklamnog sadržaja, sadržaja koji se *streama*, sve do onih koje nazivamo viralnim i koji su relativno kratkog vijeka i brzo padaju u zaborav, zamijenjeni novima. Društvene mreže kojima se danas služimo distribuiraju medijske sadržaje koji su niknuli iz filma i videa, a sada su se transformirale u formate koji neprestano permutiraju i vrijedan su fenomen za proučavanje iz sociološke, kulturološke i pedagoško-obrazovne perspektive, pa onda i nužne za podučavanje.

 Svjesni smo činjenice da većina mladih posjeduje telefone, te da mnogi od njih kreiraju sadržaje na dnevnoj bazi te da nisu digitalno nepismeni. Ipak, postoji razlika u recepciji filmskog sadržaja mlade osobe koja je usvojila osnovna filmska izražajna sredstva od one koja nije upoznata s njima.

 Podučavanje filmske kritike odnosno aktivnosti filmskog opismenjivanja mladih stoga smatramo važnim jer im omogućuje stjecanje vještina kritičkog razmišljanja potrebnim za snalaženje u ovom suvremenom, a prilično intenzivnom krajoliku, u raznolikim i ponekad složenim narativima i prikazima koji se nalaze u filmovima.

 Biti pismen u kontekstu filmske kulture znači ipak više od puke mogućnosti gledanja filma: podučavanje filmske kritike uključuje i razumijevanje tehnika koje filmaši koriste za prenošenje poruka, manipuliranje emocijama i sadržajem (u dramaturškom smislu) i pričanje priča, uključuje dakle određene *izbore* autora (redatelja, scenariste, novinara, snimatelja i montažera) kako bi prenijeli određena značenja. Polaznici tako uče razlikovati i bolje razumjeti elemente filmskog stvaralaštva kao što su narativna struktura, položaji kamere, uloge zvuka, odabir lokacija...

 Osim nastojanja da nadiđu pasivnu konzumaciju audiovizualnog sadržaja i počnu analizirati i razumjeti poruke koje se prenose filmom, ova radionica nastoji ponuditi polaznicima razvijanje vrijednih vještina koje sežu i izvan kina: ne samo da povećava njihovo uživanje u filmovima, već i gradi njihovu sposobnost da jasnije i pouzdanije artikuliraju svoje misli kako u pisanom obliku tako i u razgovoru.

 Nakon uvodnog predavanja i razgovora o filmu, svaki polaznik će dobiti ulaznicu za film po izboru s filmskog repertoara Dječje kuće ili Art-kina, a nakon odgledanog filma uslijedit će diskusija i kratka priprema za "domaću zadaću" koju će polaznici pisati kod kuće. Idućeg dana radionice, analizirat će se napisani radovi.

**Radionica fantastične TV reportaže**

 Ova višednevna radionica započinje s upoznavanjem novinarskih žanrova i njihove audiovizualne primjene. Metodološka su sredstva koja se koriste u predavanjima i prikazima audiovizualnog novinarstva portal medijskapismenost.hr, HRT-ova emisija *Kolaži o laži* te reportaže iz emisije *Jutarnji kist* nekoć emitirane na istarskoj televiziji Nova TV. Razgovorom o temama koje polaznici žele obrađivati uvodi se koncepti lažnih vijesti i malinformacija (koji do izražaja dolazi kasnije, u fazi montaže snimljenih materijala). Nakon sastanka redakcije i konsensualnog odabira teme za istraživanje slijedi faza usvajanja tehničkih kompetencija korištenja kamere i mikrofona, prvo u studiju, potom na terenu. Prilikom izlaska na teren, polaznici stječu umijeće intervjuiranja i razvijanja samopouzdanja za prikupljanje *vox populi* na frekventnim mjestima u okolici Dječje kuće i užem centru grada. Prikupljeni materijal pažljivo se pregledava i preslušava u montaži, kada polaznici montiraju jednu reportažu i jednu *fake news* reportažu te tako osvješćuju kako nastaju dezinformacije i usvajaju načela novinarske etike; sve navedeno kroz *prank* – benigan i zabavan primjer manipulacije odgovorima na naknadno kreirano pitanje. U studiju se potom pred *green screen* platnom snimaju najave reportaža i odjava programa.

 U posljednje dvije godine održali smo tri izdanja ove radionice koja je polučila izniman interes i odlične rezultate, stoga vidimo potencijal u učestalijoj provedbi ovakve vrste edukacije. Dugoročna je namjera kreirati sadržaj za fiktivnu dječju televiziju „DKTV“ što polaznike motivira da sami osmisle i kreiraju špice, najave, priloge, skečeve, izvještaje, reklame i druge elemente audiovizualnog novinarstva i drugih medijskih sadržaja na kreativan način. Osim toga, ove vrste reportaže predstavljaju vrijedan audiovizualni dokument vremena u kojem živimo i brzoj promjeni izgleda našeg grada koji proživljava vizualnu transformaciju.

**Radionica filma snimanog mobitelom**

 Ova jednodnevna radionica inspirirana je činjenicom da mnoga djeca posjeduju pametne telefone, a mnogi od onih koji ih posjeduju na dnevnoj bazi koriste opciju snimanja. S obzirom na to da je pametni telefon predmet koji toliko često imaju u rukama, ova radionica će im omogućiti spoj naprednog korištenja ovih dostupnih digitalnih tehnologija u kreativne svrhe, a polaznici će naučiti kako pravilno koristiti spomenuti resurs za snimanje filmova (položaj telefona, kadriranje, obzir prema zvučnim uvjetima snimanja).

 Rezultat radionica su igrani filmovi kojima je filmska priča temelj izražavanja: likovi, sukob, iznenadni obrti, improvizirani dijalozi i dramaturgija. Dramski kontinuitet (kostimografija, scenografija, doba dana) ostvarit će se snimanjem filma u jednom danu, stoga će se u korist pripreme snimanje održati u kraćem vremenskom roku, a proces montaže odvijat će se u samom telefonu, po principu *record-pause*, odnosno "na licu mjesta". Tako postavljeni okviri, koji ne ostavljaju prostora za eventualne korekcije, otvaraju s druge strane prostor za snimateljsko, redateljsko i glumačko kreativno snalaženje i improvizaciju. Primjerice, ukoliko polaznik zamisli da želi dodati zvučni efekt ili glazbu koja će naglasiti neki dramski element u filmu, mora to učiniti dijegetski s drugim izvorom zvuka koji se u realnom vremenu javlja u sceni. Sve te aktivnosti potiču polaznike na efikasno, brzo i fokusirano promišljanje razrade filma, scene i cjelokupne priče te na pronalaženje brzih i adekvatnih rješenja za određene probleme, nepredviđene zaplete i tehnička, kostimografska i scenografska ograničenja. Osim navedenog, specifičnost ovakvog načina snimanja filma, odnosno u odgodi pregledavanja snimljenog materijala pojačava uzbuđenje kod pregleda ukupno snimljenih scena, odnosno završenog filma te otvara prostor za refleksiju učinjenog.

**Radionica animiranog filma**

 Radionica animiranog filma neizostavan je radionički program koji djecu od najranije dobi, na njima prikladan način, upoznaju s konceptom pokretnih slika, odnosno samom osnovom filma. Radionica će omogućiti polaznicima upoznavanje s raznim tehnikama animacije: predmetne stop-animacije, rukom crtane animacije na animacijskom stolu i kolažne *cut-out* animacije.

 Na ovoj radionici usredotočit ćemo se na karakterizaciju likova kroz pokret. Polaznici će osmisliti likove koji predstavljaju različita emocionalna stanja poput ljutnje, ushita, ljubomore, očaja, tuge, zaljubljenosti ili dosade koje će potom animirati. Svaki lik će se kretati na drugačiji način, a možda ćemo za neka stanja uvidjeti i sličnosti u kretanju. Rezultat radionice će biti niz ilustracija ili predmeta u pokretu, odnosno animirani video rad. Zadnji dan radionice, u kinodvorani u Dječjoj kući, polaznicima se na velikom platnu omogućuje projekcija radioničkog filma.

**Radionica sinkronizacije, zvučnih efekata i *foleyja***

 U planu je peto izdanje ove popularne petodnevne radionice čiji je cilj detaljnije osvijestiti važnost uloge zvuka u audiovizualnom djelu i potaknuti polaznike da u predmetima oko sebe pronađu zvučne kvalitete koje su iskoristive u dizajnu zvuka za određeni film. Polaznike se isprva upoznaje s novim terminima kao što su *foley* i *mickeymousing* nakon čega slijedi pregled odabranih kratkih filmova sa zanimljivim i njima jasnim oblikovanjem zvuka. Mentori nakon toga predstavljaju polaznicima kratki film za koji će raditi *foley*, a film se gleda bez tona. Polaznici zatim rade *spotting* i zapisuju prvi popis zvukova koji žele čuti u filmu te eventualni dijalog među likovima. Slijedi popis predmeta koji polaznici, kao zadatak, moraju prikupiti i koji će se koristiti na snimanju u tonskoj kabini. U ovoj fazi polaznici uviđaju da u nedostatku određenih predmeta (primjerice, ako nisu dostupni ili se ne mogu transportirati u studio) moraju reagirati kreativno na izazove. Polaznike se čitavo vrijeme upoznaje s miks pultom i pravilnim pozicioniranjem mikrofona, gdje stječu samostalnost u snimanju, uz nadzor mentora. Predviđeno je da se i na kraju ove radionice polaznicima na velikom platnu omogućuje projekcija radioničkog filma gdje uspoređuju oblikovanje zvuka koji su sami realizirali s originalnim djelom.

1. **FESTIVAL TOBOGAN 2025.**

 Festival Tobogan jedinstvena je manifestacija dječjeg stvaralaštva, edukacije i zabave čije osmo izdanje planiramo provesti na širem području Rijeke, a odvija se tijekom ljetnih školskih praznika. Ključna ideja ovog festivala je ljetne praznike u Rijeci pretvoriti u sadržajno, dostupno i bogato razdoblje za djecu. U programu festivala isprepliću se film, književnost, izvedba, vizualna, glazbena i multimedijska kultura te pismenost u mnogim suvremenim oblicima: čitalačka, filmska, informatička, medijska i ekološka pismenost.

 Program festivala Tobogan zajednički stvaraju Art-kino, Gradska knjižnica Rijeka, Gradsko kazalište lutaka te Muzej moderne i suvremene umjetnosti u suradnji s drugim organizacijama civilnog društva i akterima u kulturi koji osmišljavaju i provode programe za djecu.

 Programi koje planiramo izvesti u sklopu festivala Tobogan 2025., kao i do sada, uključuju i filmski i edukativni program koji nastoje pozicionirati filmsku umjetnost i kulturu unutar cjelokupne programske ponude te ju učiniti relevantnijom, zastupljenijom i dostupnijom kako za mlade naraštaje koji će ju tek upoznati, tako i za stariju publiku koja nema specifičan/namjeran interes za uživanje filmskih programa. Drugim riječima, ako želimo da filmska kultura i umjetnost bude relevantan dionik kulturnog sustava, ona mora biti dostupna u cijeni kulturnih dobara i usluga koja je primjerena trenutnoj ekonomskoj situaciji, usmjerena na sve građane, a ne samo one koji redovito posjećuju kulturne priredbe, neovisno o njihovoj naobrazbi, imovini ili društvenom položaju.

 Ipak, program koji predlažemo i razvijamo ne temelje se samo na načelu dostupnosti: Art-kino svoju programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te, naravno, znanju.

 Razvoj programa u Dječjoj kući, a posebice u sklopu manifestacije Tobogan, omogućuje našoj ustanovi, ali i gradu i regiji da se pozicionira kao stabilna lokacija s programskim sadržajem koji ima ambiciju kontinuirano zahvaćati populaciju djece do 14 godina i time u potpunosti promijeniti količinu i kakvoću sadržaja kojoj je sustavno izložena kompletna populacija djece u regiji podizanjem standarda filmske kulture i obrazovanja po kojoj će Rijeka biti prepoznatljiva u regionalnom, nacionalnom i međunarodnomokruženju*.*

 Programi koji će se odvijati u prostoru kinodvorane Dječje kuće, ali i na vanjskim lokacijama uključuju:

 - filmski program za javnost iz suvremene redovne kinodistribucije filmova za dječji uzrast,

 - jedan naslov koji pripada svjetskoj filmskoj baštini: filmski klasik ili kultni film

 - recentnu hrvatsku produkciju prilagođenu dječjem uzrastu (ukoliko budu dostupni u distribuciji),

 - kino koncert,

 - radionički program.

 S obzirom na izvrsnu tehničku opremljenost Art-kina, spremni smo, osim u kinodvorani, upriličiti filmske projekcije po brojnim gradskim, poznatim i manje poznatim lokacijama.

 Želja nam je nastaviti organizirati program kino-koncerta kojeg vidimo kao originalnu festivalsku odrednicu. Protekle dvije izvedbe kino-koncerta bile su toplo dočekane od strane mnogobrojne publike što nam daje legitimni poticaj da takvu vrstu audiovizualnog događanja uvrstimo kao redovnu aktivnost u pripremi Tobogana, kao i iskustvo produkcije takvog tipa događanja.

 Art-kino je još 2008. upriličio prvi kino koncert u sklopu kojeg su Hesus Attor, Marinada, i grupa 3 bili glazbena pratnja animiranom serijalu Profesor Baltazar. Uslijedili su *Praznici u kinu* u prosincu 2015. kada smo organizirali i producirali dvije projekcije uz glazbenu pratnju i u suradnji s lokalnim riječkim glazbenicima. Radi se o filmovima *Potjera za zlatom* Charlieja Chaplina prikazanim uz pratnju na pijaninu glazbenika Sandija Bratonje, te znanstveno-fantastični film Renéa Claira iz 1924. *Usnuli Pariz* uz izvedbu sastava Marinada. Osim ovih događanja u našoj produkciji, ugostili smo i Alloy orchestra koji su nastupali ispred *Čovjeka s filmskom kamerom*.

 Ipak, kino-koncert u sklopu Tobogana specifična je aktivnost koja mora zadovoljiti prilično definirane kriterije poput odgovarajućeg trajanja (srednji metar), sadržaja prilagođenog svim uzrastima, dostupnost i izrazitu redukciju ili odusutsvo dijaloga.

 Uz to, namjeravamo nastaviti dosadašnju dugogodišnju uspješnu suradnju s Animafestom Zagreb koji donosi najsuvremenije svjetske animirane filmove iznimne kvalitete, a koji su i prilagođeni dječjem uzrastu.

 Drugi smjer pripreme programa Art-kina za festival Tobogan vezan je uz poticanje kreativnosti u području audiovizualnog stvaralaštva.

 Upravo su djeca i mladi ključ našeg budućeg razvoja i nužno je poticati njihovu intelektualnu i kulturnu znatiželju te u formativnim godinama razvijati ljubav prema filmu i kulturi općenito. Namjera nam je kreirati programe koji će razumjeti njihov ukus i gledateljske navike te ih poticati na istraživanje prošlosti, sadašnjosti i budućnosti filmske umjetnosti. Moramo imati na umu da su djeca i mladi najintenzivniji korisnici pokretnih slika na brojnim platformama te da se njihova komunikacija sve više odvija putem ekrana. Audiovizualni sadržaji sveprisutni su u njihovim životima od najranije dobi, stoga ona pokazuju iznimnu sklonost tom obliku izražavanja. Upravo je zato djeci potrebno dati alate pomoću kojih će moći kontekstualizirati ono što gledaju, kao i steći kritičke vještine kako bi se snašli u eksploziji audiovizualnih zapisa koje ih svakodnevno okružuju. Dodatno, želimo ih poticati ne samo da razumiju, već da vole i stvaraju filmove.

 Radovi polaznika radioničkih programa bit će javno prikazani na zadnjem danu festivala. Taj aspekt prezentacije i promocije vlastitog stvaralaštva vidimo kao neizostavnu aktivnost koja upotpunjuje stvaralački proces.

**Radionica fantastične TV reportaže (Tobogan specijal)**

 Radionica fantastične TV reportaže je edukativni program kojeg u Dječjoj kući provodimo i tijekom školske godine, ali njegovu primjenu na festivalu Tobogan vidimo kao priliku za dodatno izvođenje s obzirom na dobru posjećenost festivala što polaznicima osigurava veći broj potencijalnih sugovornika koji se okupljaju oko Dječje kuće, samim time i raznovrsnije reportaže. Okosnicu ove radionice čine prikaz lažnih vijesti i diseminacije malinformacija, ali i poticanje kreativne slobode o istraživanju i izvještavanju dječjih preokupacija kroz medij AV reportaže.

**zAnimacija**

 Polaznici ove radionice naučit će kako nastaje animirani film te će se upoznati s osnovnim konceptima animacije: osmisliti priču, naučiti što je i čemu služi *storyboard*, izraditi likove, napraviti mizanscenu, namjestiti svjetlo, pomicati likove, stvarati pokret, bilježiti ga kamerom i upoznati se s osnovnim načelima računalnih programa za montažu u kojima će napraviti kratki animirani film.

**Krenimo od 0!: Radionica optičkih igračaka**

 Ova jednodnevna radionica za najniže uzraste sadrži dvije aktivnosti koje smo predvidjeli ovisno o želji i potrebama: izrada *thaumatropa* ili *zoetropa*. To su naprave koje djecu upoznaju s pokretom u animiranom filmu i potiču na promišljanje osobnog doživljaja i viđenja stvarnosti, ali i prvi korak u stvaranju filmske priče – one koju možemo sažeti u 2 sličice ili one koju bilježimo u jednom pokretu.

1. **Kvarnerska filmska komisija**

Kvarnerska filmska komisija će u 2025. godini biti fokusirana na pružanje podrške svim zainteresiranim produkcijskim kućama i profesionalcima/pojedincima koji se odluče svoje audiovizualne projekte ostvariti na području Rijeke i Primorsko-goranske županije, budući da je upravo to temeljna i prioritetna djelatnost Komisije. Ova je djelatnost usko povezana s daljnjim promoviranjem grada i županije kao zanimljive i atraktivne filmske lokacije te s nastavkom rada na jačanju lokalnih produkcijskih uvjeta i kapaciteta. Samu dinamiku i interes za snimanjima na području naše županije teško je predvidjeti, no dosadašnji trendovi i rezultati prethodnih godina idu u prilog tvrdnji da Primorsko-goranska, kao i čitava Hrvatska postaju sve atraktivnije filmske lokacije.

Kvarnerska filmska komisija će tijekom 2025. godine biti posvećena provedbi projekta *REEL - A cinematic journey through Italy and Croatia* u sklopu programa prekogranične suradnje Interreg Italija – Hrvatska 2021. – 2027., a čiji je vodeći partner Apuglia Film Commission. REEL projekt fokusiran je na filmski turizam, s naglaskom na prekograničnu suradnju te zajedničku produkciju kratkometražnih filmova mladih redatelja snimljenih na područjima uključenim u projekt. Uz Art-kino/Kvarnersku filmsku komisiju, partneri u projektu su Istarska kulturna agencija (Istarska filmska komisija), Kinematografi Dubrovnik, Comune di Venezia te Comune di Rimini. Glavne aktivnosti Art-kina sadržane u projektu su osmišljavanje i promocija filmske turističke rute u Rijeci i Primorsko-goranskoj županiji; pokretanje i promocija poziva za snimanje kratkometražnih filmova te premijera nastalih filmova u Art-kinu u sklopu postojećeg programa Komisije *Kvarner u kratkom*; redizajn web stranice Kvarnerske filmske komisije te usustavljanje baze filmskih profesionala; organizacija edukacije za jedinice lokalne uprave i samouprave u županiji s ciljem jačanja suradnje filmskih produkcija s javnim tijelima te organizacija obrazovnih aktivnosti za usavršavanje ljudskih resursa u AV sektoru te za otvaranje prostora za učenje i rad mladih u AV sektoru. Projekt je započeo u ožujku 2024. godine, a predviđeno trajanje projekta jest do 30. kolovoza 2026. godine.

Također, u narednoj godini održat će se već šesto izdanje programa Kvarner u kratkom kojim kroz projekcije kratkometražnih filmova, radionički i popratni program predstavljamo produkcije snimljene na području Primorsko-goranske županije, ali i razgovaramo o ciljevima i razvojnim mogućnostima za poticanje lokalnog fimskog stvaralaštva. Komisija kroz Kvarner u kratkom svoj rad čini vidljivijim široj javnosti te otvara prostor za učenje i rad mladih.

1. **MEDIJSKO PRAĆENJE I PROMOCIJA PROGRAMA**

Za promociju programa Art-kino koristi raznovrsne komunikacijske modele određene prema tipu programa i ciljanoj skupini. Mjesečno se tiskaju programski letci te letci za posebne programe (kinotečni ciklusi, festivali, premijere…), a intenzivno se ulaže u razvoj komunikacije putem društvenih mreža (Facebook, Instagram). Javnost informiramo i putem *newslettera* te šaljemo i e-pozivnice za posebna događanja poput otvaranja autorskih ciklusa, ciklusa nacionalnih kinematografija, premijera i slično. O našim događanjima javnost obavještavamo putem medija, a na društvenim mrežama Art-kina i Dječje kuće prati nas gotovo 30.000 korisnika.

Web stranica [www.art-kino.org](http://www.art-kino.org) važan je izvor informacija koji se sustavno unapređuje. Stranica se svakodnevno ažurira, a sadrži informacije o programu kao i arhiv filmova, mjesečne najave, fotogalerije i druge korisne materijale. Uz to, koristi se i promocija putem Citylight plakata na više središnjih gradskih lokacija.

Mediji izvrsno prate rad Art-kina, a o svim programima su obaviješteni putem redovnih objava. Art-kino je svakodnevno zastupljeno u tiskanim medijima i/ili na internet portalima, a nerijetko je prisutno i u središnjim televizijskim i radijskim informativnim emisijama.

U 2025. godini Art-kino želi uspostaviti još bolju komunikaciju s publikom uključujući i ulaganjem u razne marketinške kanale, posebice društvene mreže. Stvaranje virtualnih sadržaja iznimno je važno i zbog djelatnosti ustanove koja potiče gledanje i stvaranje medijskih sadržaja. Širok krug publike, odnosno posjetitelji svih dobnih i društvenih skupina, zahtijeva raznovrsnu promociju programa uz nužan uvjet da su materijali komunikativni i estetski visokih standarda.

1. **KAPITALNI PROJEKT: NABAVA OPREME I ODRŽAVANJE OBJEKTA**

U 2025. godini nastavit će se s aktivnostima održavanja objekta i opreme, nabave opreme, namještaja i ulaganja u dugotrajnu imovinu radi poboljšanja prostornih i tehničkih uvjeta za funkcioniranje Art-kina Croatia, Dječje kuće, Mini Art-kina, Art-kino Laba, Specijalne filmske knjižnice, odnosno medijateke, te Ljetnog Art-kina, a u cilju unapređenja radnih uvjeta, gledateljskog iskustva, kao i kvalitete boravka posjetitelja u prostorima Ustanove. Poboljšanje prostornih i tehničkih resursa nužno je i hitno zbog dotrajalosti objekata i opreme Ustanove, osiguranja osnovnih radnih uvjeta te zbog potrebe praćenja suvremenih tehnoloških trendova koji se u filmskoj djelatnosti stalno i brzo razvijaju te nameću nove standarde kinodjelatnosti i očekivanja, posebice mlade publike.

Bitno je napomenuti da pojedina infrastrukturna i prostorna poboljšanja i ulaganja s obzirom na njihovu neizvjesnost, kompleksnost i dugotrajnost pripreme, složene pravne i vlasničke odnose, kao i neizvjesne financijske okolnosti, ne ovise u potpunosti o samoj Ustanovi te da ih je potrebno planirati u višegodišnjem programskom okviru.

Ne možemo zanemariti činjenicu da su posljednja veća ulaganja u prostor Art-kina Croatia učinjena 2008. godine, dok temeljita obnova datira iz pedeset godina prošlog stoljeća. Pojedini segmenti, poput kino-stolica ili ventilacije, stari su više od pedeset godina. Niz je nedostataka koji ograničavaju rad poput dotrajalih instalacija, rascjepkanosti uredskih prostora, nedostatka prostora za socijalizaciju, no najveći su svakako nepostojanje klimatizacije što posebno dolazi do izražaja tijekom većih vrućina kada dvoranu nije moguće koristiti, dotrajalost gledališta, dotrajalost pročelja i krova, uslijed čega sve češće dolazi do proboja vode na nizu mjesta, a posebno u hodnicima i projekcijskoj kabini te nepristupačnost osobama s invaliditetom. Ključna prepreka u temeljitom obnavljanju Croatije je činjenica da prostor nije u vlasništvu Grada Rijeke. Upravo stoga nužno je naći pravni i ekonomski okvir prihvatljiv i Kapucinskoj crkvi i osnivaču. Riječ je o dugotrajnim i složenim procesima koji ne ovise u potpunosti o Art-kinu te zahtijevaju dugoročno planiranje i značajna sredstva, no ne sumnjamo da ćemo, uz podršku osnivača, uspjeti pronaći kvalitetno rješenje te time otvoriti novo poglavlje u razvoju institucije i filmske budućnosti Rijeke. U naredne dvije godine nadamo se pripremi projektne dokumentacije za cjelovitu obnovu dvorane te pripremi potrebnih pravnih pretpostavki. Procjenjujemo da je za pripremu dokumentacije potreban iznos od 100.000,00 eura.

Pored prostornih uvjeta, planiramo nastaviti podizati tehnološke standarde i kvalitetu projekcija. Art-kino je jedno od rijetkih kina u Hrvatskoj koje pored digitalnog projektora u svojim programima koristi 16 mm i 35 mm projektore te filmove prikazuje na svim standardnim prikazivačkim formatima, a u skladu s autorskom vizijom. Nastojat ćemo nastaviti kontinuirano obnavljati dotrajalu audiovizualnu opremu te planiramo nabavu nove rasvjete i obnovu audio-sustava u dvorani i atriju, postav dodatne blagajne u atriju, nabavu informatičke i audiovizualne opreme te postav osnovne klimatizacije. Procjenjujemo da je za navedeno potrebno oko 50 tisuća eura. Nadalje, u Ljetnom su kinu potrebne nove stolice, nova kućica za projektor, reflektori te novo platno, uslijed dotrajalosti postojećih. Procjenjujemo da je za navedeno potrebno oko 50 tisuća eura. Potrebno je i urediti vanjski prostor, kao i plakatna mjesta s obzirom da je došlo do niza oštećenja uslijed radova na obnovi vodovodne i kanalizacijske infrastrukture. Procjenjujemo da je za obnovu plakatnih mjesta, novu rasvjetu stepenica i obnovu stepeništa potrebno oko 10 tisuća eura. Također, ovdje je nužno dijelom sanirati i pročelje zbog učestalog proboja vode u projekcijsku kabinu.

Prije početka jesenske programske sheme planiramo obaviti nužne radove održavanja prostorija Art-kina, pripremiti i prostore za publiku te izvršiti dubinsko čišćenje stolica, tepiha i zidova radi stvaranja ugodnije i sigurnije okoline za posjetitelje. Također, potrebno je izvršiti i poliranje kamenih površina u atriju i stepenica u prostoru ispred dvorane kako bi se vratio originalni sjaj kamenu i nanijelo sredstvo protiv klizanja te očistiti klima-komore kotlovnice i ventilacijske kanale u dvorani. Tijekom godine također će se vršiti redovna održavanja tehničke opreme te ostali redoviti godišnji servisi, kao i redovito održavanje objekata. Aktivnosti tekućeg održavanja prostora vezane su uz redovno održavanje koje je iz godinu u godinu sve skuplje, bilo zbog dotrajalosti objekta, bilo zbog sve skupljih radova i usluga.

Nadalje, i u uredskim prostorijama prokišnjava krov te dolazi do proboja vode na više mjesta. Unatoč višekratnom obraćanju Rumatu, upravitelj nije sanirao krovište te se nadamo da će to učiniti u narednoj godini.

Dodatno, nužno je raditi i na kvalitetnom i sustavnom održavanju Dječje kuće kako bi se svi uočeni nedostatci ispravili te kako bismo s najvećom pažnjom održavali izuzetno vrijednu opremu i objekt. Prioritet je svakako uvođenje sustava hlađenja u projekcijsku dvoranu kako bi se sačuvala izuzetno skupa projekcijska oprema, odnosno projektor, te redovito dubinsko čišćenje stolica i tepisona u dvorani, uslijed velikog korištenja i osjetljivosti istih.

**Art-kino Lab (ex Hamby)**

Grad Rijeka je temeljem Ugovora o zakupu (KLASA: 611-01/23-01/60, UR. BROJ: 2170-1-09-00-23-1) od 26. srpnja 2023. godine ustupio poslovni prostor Art-kinu. Prostor se nalazi u Rijeci, na adresi Krešimirova 10a, te je ukupne površine 595 m2. Zbog nedostatka skladišnog prostora, uslijed iseljenja iz poslovnog prostora na lokaciji Žabica 6, Art-kino je novi poslovni prostor namijenilo za skladišni i radni prostor, prostor pohrane dokumentarnog gradiva te za druge programske aktivnosti. Kako se radi o prostoru koji u jednom dijelu nije slobodan od stvari, nužno ga je, prije svega, osloboditi. Prostor je, isto tako, bez struje i bilo kakvih minimalnih tehničkih uvjeta, stoga je nužno da se privede u potpunosti svojoj svrsi. Postojeći poslovni prostor planira se prenamijeniti u društvene svrhe, čime će se osnažiti kulturni život Grada Rijeke. Prostor će se koristiti pod nazivom *Art-kino LAB* te bi trebao jednim dijelom biti otvoren za publiku, drugi dio koristio bi se kao arhiva i spremište, a treći kao uredski prostor. Multifunkcionalna prostorija koristila bi se za potrebe predavanja i prezentacija, izložbi, radionica i projekcija, dok bi se prostor učionice/radionice koristio za sastanke i manja predavanja. Treća prostorija je Mini Art-kino koje bi predstavljalo malu projekcijsku dvoranu sa 50 sjedišta koje bi se koristilo u svrhe prikazivanja filmova, predavanja, prezentacije, castinga i ostalo. Temeljem idejnog rješenja koje je izrađeno u svibnju 2024. godine, Art-kino je ishodovalo posebne uvjete građenja i uvjete priključenja. Dostavljenim zahtjevom Upravnom odjelu za urbanizam, prostorno uređenje i graditeljstvo Grada Rijeke pozvana su relevantna javnopravna tijela da temeljem pripremljenog idejnog rješenja utvrde posebne uvjete i uvjete priključenja. Potrebne suglasnosti su pribavljene, a od strane Konzervatorskog odjela u Rijeci izdana je i posebna suglasnost za izvođenje zahvata na građevini, s obzirom da se radi o građevini koja se nalazi unutar zone zaštite registriranog kulturnog dobra.

Nadamo se da ćemo u narednoj godini, odnosno po završetku obnove vodno-kanalizacijske infrastrukture u Krešimirovoj ulici, pristupiti uređenju novog skladišnog prostora (Krešimirova 10a), ovisno o osiguranju financijskih sredstava, kao i pravnih pretpostavki. Uređenje će se raditi postepeno, ovisno o financijskim sredstvima, a primarno je provesti strujne instalacije, oličiti, postaviti alarm i urediti skladišni i arhivski prostor.

Ukratko, u narednom ćemo periodu nastaviti s praćenjem tehnoloških trendova i ulaganjem u podizanje prostornih i tehničkih standarda Ustanove, ali i aktivno promišljati nove infrastrukturne i prostorne mogućnosti.

1. **Plaće i kadrovi**

Organizacijska struktura Ustanove može se podijeliti u četiri neformalne jedinice: opći poslovi (administracija, računovodstvo i pravni poslovi), program (osmišljavanje i provedba programa, priprema projekata i poslovi promocije programa), programi za djecu i mlade (posjete škola i vrtića, radionice po školama, festival Tobogan, Dječja kuća) i tehnika (tehnički, domarski i pomoćni poslovi). Organizacijskom strukturom nastoji se postići što veća fleksibilnost radnog procesa na način da zaposlenici obavljaju raznorodne poslove što je diktirano količinom i raznovrsnošću programa i aktivnosti Ustanove.

Kao i proteklih godina, procjenjujemo potrebu za otvaranjem novih radnih mjesta, posebno zbog činjenica da povećani programski opseg uslijed pokretanja Dječje kuće nije pratilo paralelno otvaranje novih radnih mjesta. Naravno, ovo znači i povećana financijska sredstva (kako za plaće i kadrove, tako i za programe). Unutar Dječje kuće Art-kino ima zahtjevne programske obveze, kako u prikazivačkom tako i u edukacijskom smislu, jer se filmski prikazivački programi izvode svakodnevno u novoj dvorani: u večernjim terminima za široku javnost, a u jutarnjim organizirani programi za škole. Uz to, održavaju se i kontinuirani i usustavljeni radionički programi koji podrazumijevaju dodatna opterećenja radnika već angažiranih na drugim poslovima. Postojeća organizacija rada i poslovnih procesa u Art-kinu je izuzetno zahtjevna, s obzirom da se programi odvijaju neprekidno, odnosno sedam dana u tjednu, unutar i izvan kina, te u jutarnjim, popodnevnim i večernjim terminima. Programi u Dječjoj kući za Art-kino znače istovremeno provođenje filmskih i popratnih programa na dvije lokacije. Kao što je već ranije istaknuto, Art-kino će u kinodvorani Dječje kuće održavati dio svojih programa namijenjenih djeci do 12 godina te Obiteljski program (tijekom tjedna ujutro, popodne, predvečer te subotom i nedjeljom popodne). Navedeno podrazumijeva održavanje organiziranih projekcija tijekom tjedna u prijepodnevnim i poslijepodnevnim satima te vikendom. Pritom će se preostali dio programa Škole u kinu, namijenjen srednjim školama i starijim osnovnoškolcima, i dalje odvijati na dosadašnjoj lokaciji, u dvorani Art-kino Croatia. Programi Škole u kinu održavaju se praktički na svakodnevnoj bazi tijekom radnog tjedna (od ponedjeljka do petka), često i po više projekcija dnevno. Preseljenje dijela programa Škole u kinu u Dječju kuću znači da se navedeni programi održavaju paralelno na dvije lokacije. Dodatno, s obzirom na to da kinodvorana Dječje kuće prima manje gledatelja od glavne dvorane Art-kina (cca 80 sjedećih mjesta u Dječjoj kući u odnosu na 315 mjesta u dvorani Art-kino Croatia), a imajući u vidu činjenicu da novootvoreni prostor Dječje kuće izaziva povećani interes vrtića i škola za programe u tom objektu, povećali smo broj projekcija u novom prostoru, uz zadržavanje programa za starije uzraste u Art-kinu Croatia što znači povećan broj radnih sati za projekcioniste, tehničare te suradnike za obrazovne programe, uslijed većeg broja programa i projekcija. Također, novi programi i aktivnosti, poput Tobogana, radioničkih programa, brojnih suradničkih programa s drugim ustanovama u Benčiću, podrazumijevaju značajna dodatna opterećenja radnica i radnika.

Rad Art-kina u Dječjoj kući do sada se, nažalost, nije mogao sufinancirati od strane osnivača, u skladu s novim programskim obvezama, niti kroz programe, a što je i važnije, niti minimalnim brojem potrebnih radnih mjesta. Vjerujemo da će sredstva potrebna za kvalitetnu provedbu programa za djecu biti planirana u proračunu naredne godine.

S obzirom na sve navedeno, nužno je otvoriti nova radna mjesta neophodnih za kvalitetnu realizaciju programa u Dječjoj kući. Minimalna i nužna radna mjesta su jedan tehničar/ka, domaćica, savjetnik/ica za programe, savjetnik/ica za edukativne programe te voditelj/ica za odnose s javnošću.